stanford-oval/wikipedia huggingface dataset:
אלאניס מוריסט
קריירה > 1987–1992: המעבר ללוס-אנג'לס

ב-1990 חתמה מוריסט חוזה עם MCA Records ובשנת 1991 הוציאה את אלבום הבכורה שלה באורך מלא, שנקרא בפשטות "אלאניס", עם המפיק לסלי הו. באותו זמן שם הבמה שלה היה "אלאניס", כדי למנוע בלבול אפשרי עם זמרת קנדית אחרת, אלאנה מיילס. האלבום היה אלבום פופ לכל דבר וסגנונו היה סגנון המכונה כיום באבל-גאם פופ (מוזיקת מסטיק). האלבום קיבל פלטינה כפולה (מכירות של מעל 100,000 עותקים) והסינגל הראשון שלו, "Too Hot", הגיע למצעד עשרת המושמעים ביותר הקנדי.
ב-1992 הייתה מוריסט מועמדת לפרסי הג'ונו, המקבילה הקנדית לגראמי האמריקאי, בשלוש קטגוריות: סינגל השנה, שיר הדאנס הטוב ביותר והזמרת המבטיחה ביותר, שבו זכתה. באותה שנה הוציאה את האלבום "Now is the Time". באלבום זה ניסתה אלאניס להתרחק מסגנון הדאנס-פופ של אלבומה הראשון. האלבום כלל את הסינגל "An Emotion Away", אך מכר פחות ממחצית העותקים של אלבום הבכורה. עם הוצאת שני האלבומים פג החוזה שלה עם MCA-קנדה.
ב-1993 עברה מוריסט מאוטווה לטורונטו, שם התגוררה בפעם הראשונה בחייה לבדה, ופגשה מספר מחברי שירים; אך התוצאות תסכלו אותה. מעבר מאוחר יותר לנשוויל אף הוא התגלה כלא פורה.
מוריסט החלה לנסוע ללוס אנג'לס ולעבוד עם מספר רב של מוזיקאים ככל הניתן, בתקווה למצוא שותפים. בפרק זמן זה פגשה את המפיק והמחבר גלן באלארד. על-פי באלארד, החיבור היה "מיידי" ואחרי פגישה שנמשכה 30 דקות הם החלו להקליט שירים בסטודיו הביתי של באלארד. שירם המשותף הראשון היה "The Bottom Line".
נקודת המפנה בפגישותיהם הייתה השיר "Perfect", שנכתב והוקלט ב-20 דקות. מוריסט אלתרה את מילות השיר לצלילי נגינתו של באלארד בגיטרה. הגרסה שמופיעה באלבום Jagged Little Pill היא הגרסה ששניהם הקליטו יחד, וזוהי ההקלטה היחידה של השיר בביצוע שניהם. עם "Perfect" הסכר נפרץ ומחשבותיה ורגשותיה של אלאניס מצאו את דרכם אל הנייר בקצב מסחרר.
באפריל 1995 אלאניס חתמה עם חברת התקליטים Maverick Records.
קריירה > Jagged Little Pill :1995–1998

ב-1995, בגיל 21, הוציאה מוריסט את האלבום הבינלאומי הראשון שלה, Jagged Little Pill. הציפיות היו נמוכות והאמרגן של אלאניס, סקוט ולש, שהיה ידיד ותיק, הודה לאחר מכן שלא ציפה שהאלבום ימכור יותר מ-250,000 עותקים. האלבום הגיע למקום ה-118 במצעד ה-Billboard 200.
דברים השתנו במהרה כאשר די.ג'יי. מלוס-אנג'לס מתחנת רדיו גדולה נתקל בשיר "You Oughta Know" והחל להשמיע אותו ללא הפסקה. השיר משך תשומת לב והקליפ שודר שוב ושוב ברשת MTV. המאזינים נדהמו והתענגו על השימוש הגס והבוטה במילים בשיר, תופעה נדירה עבור אמנית באותו זמן.
בעקבות ההצלחה מוריסט הוציאה להיטים נוספים מאלבום זה, בהם "Hand In My Pocket", ו-"Ironic", שהיה ללהיט המצליח ביותר באלבום זה. הלהיטים הרבים מהאלבום השאירו אותו ברשימת 20 האלבומים המובילים במשך יותר משנה. האלבום מכר כ-30 מיליון עותקים ברחבי העולם, מתוכם 16 מיליון בארצות הברית לבדה.
האלבום זיכה את מוריסט במועמדות ל-6 פרסי גראמי, מהם זכתה ב"אלבום השנה", "הופעת הרוק הנשית הטובה ביותר", "שיר הרוק הטוב ביותר" ו"אלבום הרוק הטוב ביותר".
מנגד, מבקרים רבים ראו במוריסט כבובה של תעשיית המוזיקה. נאמר עליה שהיא מציגה את יצירותיו של גלן באלארד, למרות הטענות כי היא כתבה את כל הטקסט והלחינה את רוב השירים שבאלבום. אחרים טענו ששינוי התדמית המפתיע שלה הוא "מחושב, מניפולטיבי וחמדני". המעריצים אמרו בתגובה שביקורות כאלה אינן מכירות בהתפתחות המוזיקלית של מוריסט כבר מגיל 17.
מאוחר יותר באותה שנה אלאניס יצאה למסע הופעות בן שנה וחצי כתמיכה לאלבום. ה-די.וי.די. Jagged Little Pill - Live תיעד את מרבית המסע הזה. בסיבוב הופעות זה היא קיבלה ליווי מFrente!.
קריירה > Supposed Former Infatuation Junkie :1998–2002

ב-1998 מוריסט הקליטה את "Uninvited", שיר נושא לסרט "עיר של מלאכים". השיר מעולם לא הופץ רשמית כסינגל, אך הוא זכה לזמן אוויר רב בשידורי הרדיו ואף העניק למוריסט מועמדות לפרס גלובוס הזהב בקטגוריית "שיר הנושא הטוב ביותר".
מאוחר יותר באותה שנה מוריסט הפיצה את Supposed Former Infatuation Junkie, שוב בשיתוף פעולה עם גלן באלארד. הן המעריצים והן המבקרים היו מופתעים מסגנון הכתיבה החדש של מוריסט, כיוון שרבים מהשירים בדיסק שברו את הנוסח המסורתי של מבנה שיר, כגון "The Couch" ו-"Unsent". האלבום אכזב ועל אף שהגיע למקום הראשון במצעד ה-Billboard 200, התוכן האישי של שיריו הרחיק מעריצים רבים ואחרי 28 שבועות בלבד הוא נשר מהרשימה, כשהוא מכר 2.5 מיליון עותקים בלבד. מחוץ לארצות הברית, האלבום מכר כ-10 מיליון עותקים.
ב-1999 זכה "Uninvited" בשני פרסי גראמי - "שיר הרוק הטוב ביותר" ו-"ביצוע הרוק הווקאלי הטוב ביותר לאישה". הסינגל הראשון, "Thank You", היה מועמד לגראמי ל"ביצוע הפופ הווקאלי הטוב ביותר לאישה". באותה שנה מוריסט הוציאה את האלבום האקוסטי (מופע חי) "MTV Unplugged".
ב-1999 הופיעה מוריסט בתור אלוהים בסרטו של קווין סמית' "דוֹגמה", ואף ביצעה את השיר Still כחלק מפסקול הסרט.
בשנת 2000, ביצעה סיבוב הופעות בעולם, בין השאר בהודו, טורקיה, קובה, לבנון וישראל.
הופעתה בישראל כללה שתי הופעות, האחת בקיסריה (19.7) והשנייה בראשון לציון (20.7). את הופעותיה חיממה להקת סופרגראס. לשתי ההופעות אזלו הכרטיסים ובסה"כ צפו בהן 30,000 אנשים.
קריירה > Under Rug Swept :2002–2004

ב-2002, לאחר הפסקה בת 4 שנים, הוציאה מוריסט את אלבומה הבינלאומי השלישי, "Under Rug Swept", לראשונה ללא עזרתו של גלן באלארד. האלבום הוליד להיט נוסף, "Hands Clean", הגיע למקום הראשון במצעד ה-Billboard 200 ומכר 215,000 עותקים בשבוע הראשון. בסופו של דבר נמכרו מעט יותר ממיליון עותקים בארצות הברית לבדה, אף על פי שרק שיר אחד זכה להכרה ולזמן שידור משמעותי ברדיו. מוריסט זכתה בעוד פרס Juno עבור מפיקת השנה על עבודתה באלבום זה.
בדצמבר 2002 מוריסט הוציאה חבילה משולבת של דיסק מוזיקה ודי.וי.די, "Feast on Scraps", שכלל קונצרט במופע חי, 8 שירים לא רשמיים מההקלטות של Under Rug Swept וגרסה אקוסטית ללהיט "Hands Clean". האלבום היה מועמד לפרס ג'ונו בקטגוריית אלבום השנה.
בנובמבר 2003 מוריסט הופיעה במחזה The Exonerated בברודוויי כיסאני ג'ייקובס, אסירה שנידונה להוצאה להורג ומשוחררת אחרי שהוכח שהיא לא ביצעה את הפשע.
קריירה > So-Called Chaos :2004–2005

מוריסט הוציאה את אלבומה הרביעי "So Called Chaos" ב-2004, כשהכתיבה וההפקה נזקפו לזכותה. בשבוע הראשון נמכרו 115,000 עותקים והאלבום הגיע למקום החמישי ב-Billboard 200.
באותה שנה אף הנחתה את טקס פרסי הג'ונו שנערך באדמונטון, קנדה.
ביוני 2004 הכריזה מוריסט על אירוסיה לשחקן ראיין ריינולדס. תאריך החתונה לא נקבע.
ב-11 בפברואר 2005 קיבלה מוריסט אזרחות אמריקאית, בעודה שומרת על אזרחותה הקנדית. היא רואה את עצמה כקנדית-אמריקאית.
בפברואר 2005 הייתה מוריסט כוכבת אורחת בתוכנית הטלוויזיה הקנדית "Degrassi: The Next Generation" בהשתתפות מכריה מהסרט "דוגמה" - השחקן ג'ייסון מיוס והבמאי קווין סמית'.
ב-13 ביוני 2005 הוציאה מוריסט גרסה אקוסטית של Jagged Little Pill עם גלן באלארד, לאחר שנות נתק רבות. מסע ההופעות לקידום אלבום זה נמשך חודשיים בקיץ 2005, ומוריסט ביכרה להופיע במקומות אינטימיים ותיאטראות קטנים. מן האלבום הוציאה כסינגל את "Hand In My Pocket".
אלאניס הופיעה בפרסומת לחברת האופנה GAP, והוציאה גרסת כיסוי לשירו של הזמר סיל "Crazy", אשר נכלל באלבום הלהיטים הגדולים ביותר שלה, "אלאניס מוריסט - האוסף", שיצא ב-8 בנובמבר 2005.
קריירה > 2008–2009: Flavors Of Entanglement

בתקופה של בין so called chaos לאלבומה הבא שיצא ב-2 ביוני 2008, עברו למעלה מ-4 שנים, תקופה שבה הספיקה להפרד מארוסה.
באפריל 2007 החלה לעבוד על אלבומה הבא יחד עם גאי סיגסוורת' (ביורק, מדונה, פרו פרו).
לקראת צאת האלבום ב-14 באפריל 2008 פרסמה מוריסט את הסינגל הראשון מתוכו - "Underneath", סינגל שהקליפ עבורו זיכה אותו בשלושה פרסים בפסטיבל קליפים וסרטים קצרים בספטמבר 2007.
מינואר 2008 יצאה לסיבוב הופעות מוצלח עם Matchbox 20 בארצות הברית, שכמעט כל כרטיסיו נמכרו.
ב-2009 הופיעה בתפקיד קבוע בעונה החמישית של הסדרה "העשב של השכן", בה גילמה דמות של רופאה.
קריירה > 2012–2014: Havoc and Bright Lights

באוקטובר 2011 הודיעה מוריסט כי החלה להקליט אלבום שמיני.
בחודש מאי של אותה שנה הופיעה עם סינגל ראשון מתוך האלבום- "Guardian" שהפך ללהיט ברדיו בתוך ארבעה ימים בלבד.
באוגוסט 2012 יצא האלבום החדש "Havoc and Bright Lights", שזמן קצר לאחר השקתו יצאה מוריסט אל סיבוב הופעות.
ב-3 בדצמבר 2012 סגרה מוריסט את סיבוב ההופעות העולמי שלה בהיכל נוקיה בתל אביב, בהופעה שכל הכרטיסים אליה נמכרו שבועות מראש.
קריירה > 2015–הווה: Such Pretty Forks in the Road

לכבוד 20 שנים לצאתו של אלבום הבכורה שלה "Jagged Little Pill", האלבום יצא בהוצאה המחודשת. בנוסף, יצאה מוריסט לקדם את אלבומה המצליח בשלל תוכניות אירוח. בין היתר בנובמבר 2015 אלאניס התארחה בתוכנית הלילה המאוחרת של ג'יימס קורדן לביצוע ל"Ironic" בעדכון גרסה, שמביא את שלל התרחישים האירוניים שבו - אל העשור השני של המאה ה-21.
ב-30 ביולי 2018 הופיעה שוב בישראל, הפעם בלייב פארק בראשון לציון. נינט טייב נבחרה לפתוח את הופעתה בישראל.
בשנת 2019 עלה בברודוויי המחזמר Jagged Little Pill המבוסס על האלבום בעל אותו שם מאת מוריסט.
ב-31 ביולי 2020 יצא אלבומה התשיעי Such Pretty Forks in the Road.
ב-29 בספטמבר 2024, מוריסט והאלי ביילי הופיעו באירוע התרמה עבור קמלה האריס בלוס אנג'לס.
חיים אישיים

היא התחתנה במאי 2010 עם הראפר האמריקאי מריו "סולאיי" טרדוויי (אנ'). בדצמבר 2010 נולד בנם הבכור, ב-2016 נולדה בתם, וב-2019 נולד להם בן נוסף. לאחר מכן, סיפרה בראיון טלוויזיוני שסבלה מדיכאון לאחר לידה במשך כעשור.
מוריסט סבלה בנעוריה ובשנות העשרים שלה מדיכאון ומהפרעות אכילה כמו אנורקסיה ובולמיה.
ב-2005 התאזרחה גם כאמריקאית, ושמרה על האזרחות הקנדית שלה מלידה.
דיסקוגרפיה > אלבומי אולפן

1991: Alanis
1992: Now Is the Time
1995: Jagged Little Pill
1998: Supposed Former Infatuation Junkie
2002: Under Rug Swept
2004: So-Called Chaos
2008: Flavors of Entanglement
2012: Havoc and Bright Lights
2020: Such Pretty Forks in the Road
דיסקוגרפיה > מיני אלבומים

1996: Space Cakes
2020: Such Pretty Forks in the Mix
דיסקוגרפיה > אלבומי הופעה

1999: MTV Unplugged
2013: Live at Montreux 2012
2020: Live at London's O2 Shepherd's Bush Empire, 2020
דיסקוגרפיה > אלבומי אוסף

1997: The Singles Box
2002: Feast on Scraps
2004: iTunes Originals
2005: Jagged Little Pill Acoustic
2005: The Collection
2012: Alanis Morissette: Original Album Series
פרסים והוקרה

פרס גראמי להופעת רוק קולית לאישה (1995)
פרס ג'ונו לסינגל השנה (1997)
פרס גראמי לסרט המוזיקלי הטוב ביותר (1997)
פרס ג'ונו לפזמונאי השנה (1997)
פרס המוזיקה האמריקאית לאלבום הפופ/רוק האהוב (1997)
פרס ג'ונו הבינלאומי (1997)
פרס ג'ונו לפזמונאי השנה (1997)
פרס גראמי להופעת רוק קולית לאישה (1998)
פרס ג'ונו לאלבום השנה (2000)
פרס ג'ונו לאלבום הפופ של השנה (2009)
פרס גראמי לשיר רוק (1998)
פרס ג'ק ריצ'רדסון למפיק השנה (2003)
פרס ג'ונו לווידאו השנה (2000)
היכל התהילה של המוזיקה הקנדית (2015)
פרס המוזיקה האמריקאית לאמנית הפופ/רוק האהובה (1997)
פרס הווידאו קליפים של MTV לאמן החדש הטוב ביותר (1996)
פרס גראמי לאלבום רוק (1995)
פרס VMA לאמנית השנה (1996)
פרס גראמי לאלבום השנה (1995)
פרס גראמי לשיר רוק (1995)
פרס המוזיקה של MTV אירופה לאישה (1996)
פרס ג'ונו לאלבום הרוק של השנה (1996)
פרס המוזיקה הבריטית לפריצת שנה הבינלאומית (1996)
פרס ג'ונו לסינגל השנה (1996)
פרס ג'ונו לאלבום השנה (1996)
פרס ג'ונו לפזמונאי השנה (1996)
פרס MTV Video Music לעריכה (1996)
שדרת הכוכבים של קנדה (2005)
הערות שוליים

1 2 3 4  אלאניס מוריסט: "לא היה לי מושג עד כמה אני יהודייה", באתר כאן 11, ‏03 בינואר,
2024
↑  https://ethnicelebs.com/alanis-morissette
↑  https://ethnicelebs.com/alanis-morissette
↑  https://ethnicelebs.com/alanis-morissette
↑  אמרי מרמור‏, אלאניס מוריסט בישראל: מופע מהוקצע שמתחשב במעריצים, באתר וואלה, 4 בדצמבר 2012
↑  אלאניס מוריסט מציגה: "Ironic" מודל 2015, באתר ynet, 10 בנובמבר 2015
↑  מיתר שליידר פוטשניק‏, אתן לומדות: הזעם הניינטיזי של אלאניס מוריסט עבר היטב גם בראשון לציון 2018, באתר וואלה, 31 ביולי 2018
↑  וואלה! תרבות‏, בשבילה אנו עפים: נינט טייב תחמם את אלאניס מוריסט בישראל, באתר וואלה, 22 ביוני 2018
↑  Jagged Little Pill, Playbill (באנגלית)
↑  Dominic Patten,Ted Johnson, Kamala Harris’ L.A. Fundraiser Pulls In More Than $28 Million — Update, Deadline, ‏2024-09-30 (באנגלית אמריקאית)
| --- | --- |
בקרת זהויות :  NLI: 987007431001205171  PLWABN: 9810683056205606  BIBSYS: 3029843  BNC: 000819122  BnF: cb13990435r (data)  GND: 119537494  ISNI: 0000 0000 7839 1364  LCCN: no96004534  MusicBrainz: 4bdcee62-4902-4773-8cd1-e252e2e31225  NKC: js20020429013  NSK: 000303718  NTA: 146232798  SUDOC: 162353383  VIAF: 22337187   WorldCat (עם VIAF): 22337187 
כוכבה בשדרת הכוכבים של הוליווד
מוריסט בהופעה בברצלונה, 2008
תאומים

ערך זה עוסק בתאומים באדם. אם התכוונתם למשמעות אחרת, ראו .
התאומים אוליבר וג'יימס פלפס אשר מגלמים בסרטי "הארי פוטר" את האחים וויזלי
בימין התמונה, ברברה וג'נה, בנותיו התאומות הבלתי זהות של נשיא ארצות הברית לשעבר ג'ורג' ווקר בוש ורעייתו לורה בוש, המופיעה משמאל
תאומים הם אחים שתקופות ההריון שלהם חפפו זו לזו. השכיחות העולמית הכוללת ללידת תאומים הייתה בעבר כ-1 מתוך 88 לידות, אולם בעקבות טיפולי הפריון הוא עלה ליותר משיעור כפול והיום הוא בערך 1 ל-40 לידות.
סוגי תאומים > תאומים זהים

תאומים זהים הם תוצאה של התחלקות הביצית המופרית, המהווה את העובר הראשוני, לשניים (או ליותר). הסיבה המדויקת להתחלקות אינה ברורה. שני גושי התאים הופכים לשני עוברים הגדלים באותו רחם (אך לכל אחד חבל טבור משלו).
ככל שהתחלקות הביצית המופרית מתרחשת מאוחר יותר, כך חולקים העוברים ביניהם יותר "משאבים" בזמן ההיריון. אם הביצית המופרית מתחלקת לשניים ב-3 הימים הראשונים שלאחר ההפריה, נוצרים תאומים זהים שלכל אחד מהם שלייה משלו ושק היריון משלו הנקראים תאומים דיכורייאלים דיאמניוטים (תאומים DC/DA). אם החלוקה מתרחשת בין היום הרביעי ליום שמיני שלאחר ההפריה (אצל כ-75% מהתאומים הזהים), נוצרים עוברים שלכל אחד מהם שק היריון פנימי (אמניון) משלו, אך יש להם שלייה משותפת ושק היריון חיצוני (כוריון) משותף. תאומים אלו נקראים מונוכורייאלים דיאמניוטים (תאומים MC/DA). אם החלוקה מתרחשת בין היום השמיני ליום ה-12 לאחר ההפריה, נוצרים עוברים שלהם שק היריון משותף ושלייה משותפת ונמצאים ללא הפרדה כלל ברחם. תאומים אלו נקראים מונוכורייאלים מונואמניוטיים (תאומים MC/MA). זהו המצב הנדיר והמסוכן ביותר מבין השלושה.
בחלוקה מאוחרת יותר לאחר היום ה-12 להפריה נוצרים תאומים סיאמיים.
לתאומים זהים מטען גנטי כמעט זהה (מחקרים חדשים מראים כי קיים שוני במטען הגנטי עקב מוטציות, אבל לשם כך נדרש לבצע ריצוף מלא של הגנום, בנוסף, קיימים הבדלים נוספים, למשל בטביעות האצבעות) ועל כן הם תמיד מאותו זוויג, אולם הם אינם בהכרח זהים באופיים. עם זאת, מחקרים הוכיחו כי תאומים זהים אשר גדלו בנפרד היו דומים זה לזה בתכונותיהם, במחוותיהם ובתחומי העניין שלהם. ממצאים אלה תומכים בתאוריה כי לרובן של התכונות האנושיות קיים גורם גנטי. מבחינה גנטית ילדיהם של תאומים זהים הם למעשה אחים למחצה ולא בני דודים רגילים.
תאומים שהם לא מאותו המין הם כמעט תמיד תאומים לא זהים, שכן המטען הכרומוזומלי שלהם שונה. עם זאת, במקרים נדירים ביותר מתרחשת הפרעה גנטית שמאפשרת תאומים זהים של זכר ונקבה. הדבר קורה כאשר אצל אחד מתאומים מונוזיגוטיים בנים נפגם כרומוזום Y במהלך חלוקת הביצית, תופעה המוכרת כסינדרום טרנר.
סיבות לשוני גנטי בין תאומים זהים:
כל התחלקות של תא מלווה בסטייה קטנה מהמטען הגנטי.ז"א שכבר עם היוולדם, לתאומים הזהים יהיה שוני במטען הגנטי.
יש מקטעי DNA החוזרים מספר פעמים (copy number variations(אנ')) שונה מתאום לתאום
שוני במטען האפיגנטי הנצבר עם השפעות הסביבה ככל שמתבגרים התאומים.
סוגי תאומים > תאומים זהים > תאומי ראי

תאומי ראי הם תאומים זהים בעלי מאפיינים אנטומיים הפוכים, כגון: האחד מהם ימני והשני שמאלי, כיוון צמיחת השיער הוא הפוך, צמיחת שן ראשונה בצדדים הפוכים ומראה אסימטרי. על פי ההערכות מצב זה נובע מהתחלקות מאוחרת של הביצית המופרית – בין היום התשיעי ליום ה-12 לאחר ההפריה. במקרים נדירים, אחד מתאומי הראי לוקה בתסמונת סיטוס אינברסוס שבה כל האיברים הפנימיים נמצאים בצד ההפוך של הגוף – החדר השמאלי של הלב נמצא בצד ימין וכולי.
מקובל ששכיחות תאומי הראי היא כ-25% מהתאומים הזהים ושהתופעה אינה מופיעה כלל בתאומי אחווה. אולם היו שטענו לשיעור נמוך יותר (15-10%) של תאומי ראי בקרב תאומים זהים ולהמצאות תאומי ראי בקרב תאומי אחווה. לעומת זאת, היו שטענו לזיהוי באמצעים וטוגרפיים של תכונות ראי במעל 50% ממדגם של תאומים זהים.
סוגי תאומים > תאומי אחווה

תאומי אחווה, הנקראים גם "תאומים דיזיגוטים" "תאומים אחים", "תאומים אחאים" ו"תאומים לא-זהים" הם תוצאה של הפרייתם של לכל הפחות כ-2 ביציות שונות, על-ידי לפחות שני תאי זרע שונים, ובאותו הזמן. לפיכך תאומים אלה הם אחים רגילים לכל דבר, מלבד העובדה שהם בני אותו גיל. כלומר, המטען הגנטי שלהם אינו-זהה, ולפיכך הם אינם-דומים זה לזה יותר מאחים שנולדו בלידות רגילות שונות. הם יכולים להיות מאותו זוויג, או לחלופין, אף ממינים שונים.
סוגי תאומים > תאומים חצי זהים - ססקיזיגוטים

במקרים נדירים ביותר (שני מקרים שתועדו אי פעם), ייוולדו שני תינוקות שלהם מטען גנטי זהה מצד האם אשר חולקים 100% מהדנ"א שלה, אולם הדנ"א שקיבלו מאביהם הוא כמו של אחים רגילים או של תאומים לא זהים. תאומים כאלה נקראים ססקיזיגוטים. הסיבה לכך אינה ידועה במלואה. שני זרעונים עשויים להפרות ביצית אחת שהתחלקה, או את הביצית ואת הגופיף המקוטב, ב-2019 התפרסם מחקר על המקרה השני המתועד אי פעם.
שכיחות > עד שנות ה-60 של המאה ה-20

במהלך המאה ה-19 רוב הדיווחים במדינות המערב על שכיחות של לידת תאומים נעו בין 1 ל-80 לידות עד 1 ל-90 לידות והשיעור נשאר יציב משנה לשנה. שיעורים אלו נשארו יחסית יציבים עד סביבות שנת 1960.
שיעורים אלו היו תקפים לאוכלוסייה הלבנה, אולם בקרב נשות המזרח הרחוק היה השיעור כ-8 ל-1,000 ואצל נשים שחורות כ-16 ל-1,000.
שיעור הלידות של תאומים עולה באופן כללי עם גיל האם וגיל האב. השיעור היה רק 5.7 לנשים מתחת לגיל 20, עלה עם הגיל עד ל-18.1 לנשים בגילאי 34–39 וירד ל-8.8 לנשים מעל גיל 45. כן עולה שיעור לידות התאומים עם מספר הלידות של האם. תזונה לקויה מביאה לירידה חדה בשיעור לידות התאומים.
שכיחות > משנות ה-60 של המאה ה-20

משנת 1960 עד אמצע שנות ה-70 של המאה ה-20 נרשמה ירידה בשיעור לידות התאומים במדינות המפותחות. היו ששיערו שהסיבה היא ירידה באיכות הזרע, זיהום הסביבה, או השימוש בגלולה למניעת היריון, אולם הסיבה המדויקת אינה ידועה.
החל מסביבות 1980, ובארצות הברית אף משנות ה-70, חלה עלייה גדולה בשיעור לידות התאומים.
בשנים 1970–1980 היה שיעור לידות התאומים בארצות הברית כ-18 ל-1000 לידות ובשנת 1998 הגיע השיעור לכ-28 ל-1,000 לידות. בנוסף לשימוש בטיפולי פריון, מיוחסת העלייה בשיעור לידות התאומים לעלייה בגיל האם בעת הלידה.
שכיחות > תאומים זהים

שיעור הלידות של תאומים זהים היה יציב ביותר מסביב לעולם ועמד על 3.5-4 לידות ל-1,000, כשליש מלידות התאומים במערב. עד שנות ה-80 של המאה ה-20 ההנחה הייתה שהריון של תאומים זהים הוא אירוע אקראי שאינו תלוי בגזע, גיל וגורמים סביבתיים. אולם בשנות ה-80 התברר ששיעור לידות התאומים הזהים היה פי 2.5 אצל נשים שעברו טיפולים לעידוד ביוץ. כן נמצא שיעור גבוה בהרבה של לידת תאומים זהים אצל אימהות שהיו בעצמן תאומות זהות.
שכיחות > תאומי אחווה

לנטייה להיריון של תאומי אחווה יש בסיס תורשתי - ישנן נשים בעלות נטייה תורשתית לשחרר יותר מביצית אחת בעת המחזור החודשי.
בעיות בהיריון תאומים > סיכון

מכיוון שהמקום ברחם האישה הוא מוגבל, בהיריון תאומים הסיכון ללידה מוקדמת גדול בהרבה מאשר בהיריון יחידאי (היריון של עובר אחד). היריון תאומים ממוצע נמשך בין 36 ל-37 שבועות, כאשר לא מעט מהריונות התאומים מסתיימים לפני שבוע 34. היריון שלישייה ממוצע נמשך כ-32 עד 33 שבועות (עם שונות גדולה) והריון רביעייה אף פחות מכך.
היריון מרובה עוברים נחשב תמיד להיריון בסיכון, וישנן בעיות מסוימות הייחודיות לו:
בעיות בהיריון תאומים > תסמונת התאום הנעלם

לדעתם של חוקרים רבים[דרוש מקור], אחד מתוך כל שמונה הריונות מתחיל כהיריון תאומים, אולם רק אחד העוברים שורד ומגיע ללידה עצמה, שכן השני אינו מצליח להתפתח ובמקום זאת נספג בגוף האישה בשלב מוקדם מאוד בהיריון ואינו מאותר כלל, ועל כן לרוב האישה אף אינה יודעת שהרתה תאומים. מצב זה ידוע כ"תסמונת התאום הנעלם".
יש מקרים בהם תאי התאום אף נשארים בגוף התאום השני, מצב העלול לגרום בעיות לתאום הנולד.
בעיות בהיריון תאומים > תאומים סיאמיים

אם החלוקה של הביצית המופרית מתרחשת אחרי היום ה-12 שלאחר ההפריה, ההפרדה בין חלקיה אינה שלמה, ונוצרים תאומים המחוברים זה לזה באיבר כלשהו בגופם - תאומים סיאמיים. כיום מבצעים לרוב ניתוחים בתאומים כאלה במטרה להפרידם. ניתוחים אלה עלולים להיות מסובכים מאוד אם האיבר המשותף הוא איבר פנימי מרכזי, כמו המוח, הלב או הכבד.
בעיות בהיריון תאומים > תסמונת מעבר דם בין העוברים

במקרה של תאומים החולקים את אותה השליה, קיים סיכון מוגבר לתסמונת מעבר דם בין העוברים, אשר עלולה לגרום למות התאומים.
בעיות בהיריון תאומים > כריכת חבל הטבור של עובר על אחיו התאום

במקרה של תאומים מונוכורייאלים מונואמניוטיים (הנמצאים ללא הפרדה כלל ברחם) קיים חשש כי חבל הטבור של עובר אחד ייכרך על צווארו של אחיו התאום. בעבר, שיעור התמותה של הריונות מסוג זה הגיע לכדי 50 אחוזים. כיום מקובל ליילד את האישה בשבוע היריון צעיר (כ-32 עד 34 שבועות) בניתוח קיסרי וכתוצאה מכך עלה משמעותית שיעור היילודים הבריאים.
ראו גם

היריון מרובה עוברים
מחקרי תאומים
תאומים סיאמיים
מזל תאומים
לקריאה נוספת

רונית פלוטניק, שנינו ביחד וכל אחד לחוד. חולון: הוצאת יסוד (2003).
הערות שוליים

↑  MedicineNet > Definition of Twin.
↑  Zimmer, Carl (2019-03-01). "One Twin Committed the Crime — but Which One? A New DNA Test Can Finger the Culprit". The New York Times (באנגלית אמריקאית). ISSN 0362-4331. נבדק ב-2019-03-11.
↑   ניו יורק טיימס, דנ"א של תאומים זהים נמצא בזירת אונס. איך מזהים את הפושע?, באתר הארץ, 11 במרץ 2019
↑  Do identical twins have identical genes?, BBC Science Focus Magazine (באנגלית)
↑  O’Connor, Anahad (2008-03-11). "The Claim: Identical Twins Have Identical DNA". The New York Times (באנגלית אמריקאית). נבדק ב-2021-04-01.
1 2  Zhou JY, Pu JL, Chen S, Hong Y, Ling CH, Zhang JM. Mirror-Image Arachnoid Cysts in a Pair of Monozygotic Twins: A Case Report and Review of the Literature. Int J Med Sci 2011; 8(5):402-405.
↑  Int J Paediatr Dent. 1997 Sep;7(3):177-84. Mesiodentes in twins: a case report and a review of the literature. Seddon RP, Johnstone SC, Smith PB.
↑  Roger E. Stevenson, Judith G. Hall, Human Malformations And Related Anomalies, Oxford University Press, 2006, page 1404
↑  Isaac Blickstein Louis G. Keith, Multiple Pregnancy, Taylor & Francis, March 2005, pages 277-285
↑   אסף רונאל, בפעם השנייה בהיסטוריה, חוקרים גילו תאומים חצי-זהים, באתר הארץ, 28 בפברואר 2019
↑  Emily Willingham, Semi-Identical Twins Resulted From Two Sperm Fertilizing One Egg, Forbes (באנגלית)
↑  Annals of British Legislation: Digest of blue books, Vol. 4, 1868, page 291
↑  Encyclopaedia Londinensis, Vol. 18, 1821, Parturition, page 680
↑  ראו למשל: חרות מציעה ביטוח מובטלים ואשפוז חינם לכל יולדת, חרות, 14 ביוני 1955
יוסף לפיד, זכתה בביטוח נגד תאומים, מעריב, 3 במרץ 1958
↑  Stephen Tong, Roger T.Short, Dizygotic twinning as a measure of human fertility, Human Reproduction, Vol. 13, No. 1, 1998, page 95. יש לשים לב שהנתונים במאמר הם לתאומים לא זהים ועליהם הוספנו את שיעור התאומים הזהים של 4 ל-1000
↑  Birth, stillbirth, and infant mortality statistics for the birth registration area of the United States, U.S. Govt. Print. Off., 1929, pages 19-21
↑  Stephen Tong, Roger T.Short, Dizygotic twinning as a measure of human fertility, Human Reproduction, Vol. 13, No. 1, 1998, page 95
↑  ניתן לראות כאן את השיעורים הנמוכים יותר באמצע שנות ה-60: Henry S. Shryock, Jacob S. Siegel, Elizabeth A. Larmon,The methods and materials of demography, Vol. 1, 1980, page 480
1 2  Stephen Tong, Roger T.Short, Dizygotic twinning as a measure of human fertility, Human Reproduction, Vol. 13, No. 1, 1998, page 96
↑  Trends in twins and triplet births 1980-97, September 14, 1999
↑  Roger E. Stevenson, Judith G. Hall, Human Malformations And Related Anomalies, Oxford University Press, 2006, page 1382
| --- | --- |
בקרת זהויות :  NLI: 987007558419105171  BNE: XX548570  BnF: cb11942304c (data)  GND: 4068271-7  LCCN: sh85139043  NDL: 00571450  NKC: ph119652 
תאומים אחאים בני שבועיים, ישנים
תאומים בציור של קארל היינריך בראנדט משנת 1785
תאומים כפי שנצפו בבדיקת אולטרה סאונד להיריון
התאומות הסיאמיות האמריקאיות ויולט ודייזי הילטון בגיל ארבע, בשנת 1912
נאטאל (ברזיל)

נאטאל (בפורטוגזית: Natal) היא עיר הבירה של ריו גראנדה דו נורטה, מדינה הממוקמת בצפון-מזרח ברזיל. בשנת 2011, אוכלוסיית העיר מנתה כ-800 אלף איש.
נאטאל ממוקמת בדרום-מזרח הרחוק של אמריקה הדרומית. שטח העיר הוא 170 ק"מ מרובע. נאטאל שוכנת על חוף האוקיינוס האטלנטי, בפתח נהר הפוטנז'י. והיא העיר הקרובה ביותר באמריקה הדרומית בכלל ובברזיל בפרט ליבשת אפריקה. כ-2,900 קילומטרים מסיירה לאון. ששווה למרחק מהעיר לפלוריאנופוליס בדרום ברזיל.
היסטוריה

האירופאים הראשונים הגיעו לאזור העיר ב-1501, אך הוא לא יושב בדרך קבע במשך כמה עשרות שנים.
ב-1598 הוקם באזור מבצר, וב-25 בדצמבר 1599 הוקם ליד המבצר הכפר נאטאל ("חג המולד" בפורטוגזית, שכן הוקם ביום זה). האזור נכבש על ידי כוחות הולנדיים בין 1633 ו-1654.
בשל מיקומה האסטרטגי של נאטאל בקצה המזרחי של דרום אמריקה, קרוב לאירופה ואפריקה, הוקם בעיר במהלך מלחמת העולם השנייה בסיס טיסה של ארצות הברית שעזר לכוחות הלוחמים בצפון-אפריקה.
כלכלה

בזכות עשרות החופים הלבנים והחוליים באזור העיר, בהם החוף פראיה דה פיפה, שנחשב לאחד החופים היפים בברזיל, התיירות היא הענף החשוב ביותר בכלכלה של נאטאל.
בנוסף, העיר היא מרכז חשוב של תעשיית הנפט המקומית. כמו כן הכלכלה מסתמכת על דיג וגידול פרות טרופיים, במיוחד מנגו, גויאבה וקשיו.
גאוגרפיה

שטחה של נאטאל הוא 170 קילומטרים רבועים. העיר שוכנת בחוף האוקיינוס האטלנטי, בפתח נהר פוטנז'י